Komission päätös,

tehty 30 päivänä kesäkuuta 2000,

hyväksyä Etelä-Karjalan, Kanta-Hämeen ja Päijät-Hämeen maakuntien ja niillä Itä-Uudenmaan, Kymenlaakson, Uudenmaan ja Varsinais-Suomen maakuntien alueilla, jotka kuuluvat tavoitteen 2 kohdealueisiin Suomessa, toteutettavia yhteisön rakenteellisia tukitoimenpiteitä koskeva yhtenäinen ohjelma-asiakirja

(tiedoksiannettu numerolla K(2000) 1741)

(Ainoastaan suomen- ja ruotsinkieliset tekstit ovat todistusvoimaiset)

(2002/690/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 5 kohdan,

on kuullut aluekehityksen ja alueellisen uudelleenjärjestelyn komiteaa ja perustamissopimuksen 147 artiklan nojalla perustettua komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhtenäisten ohjelma-asiakirjojen laatimista ja täytäntöönpanoa koskevista menettelytavoista.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että asetuksen 8 artiklassa mainittuja kumppaneita kuultuaan jäsenmaa voi jättää komissiolle kehittämissuunnitelman, jota käsitellään ehdotuksena yhtenäiseksi ohjelma-asiakirjaksi ja joka sisältää asetuksen 16 artiklassa mainitut tiedot.

(3) Asetuksen (EY) N:o 1260/1999 15 artiklan 5 kohdan mukaisesti komissio tekee jäsenmaan jättämän kehittämissuunnitelman perusteella ja 8 artiklan mukaisesti organisoidun kumppanuuden puitteissa päätöksen yhtenäisestä ohjelma-asiakirjasta yhteisymmärryksessä asianomaisen jäsenvaltion kanssa ja 48-51 artiklassa säädettyjä menettelyjä noudattaen.

(4) Suomen hallitus jätti komissiolle 3 päivänä tammikuuta 2000 komission vastaanottokelpoiseksi hyväksymän ehdotuksen asetuksen (EY) N:o 1260/1999 4 artiklan 1 kohdan mukaisesti tavoitteen 2 kohdealueiden ja 6 artiklan 2 kohdan mukaisesti tavoitteiden 2 ja 5b siirtymäkauden tuen kriteerit täyttäviä alueita koskevaksi yhtenäiseksi ohjelma-asiakirjaksi. Ehdotus sisältää asetuksen 16 artiklassa mainitut tiedot ja erityisesti valittujen toimintalinjojen kuvauksen sekä esitykset Euroopan aluekehitysrahastosta (EAKR), Euroopan sosiaalirahastosta (ESR) ja muista rahoitusvälineistä tarvittavasta rahoituksesta.

(5) Kehittämissuunnitelmasta aiheutuvat menot ovat tukikelpoisia siitä päivästä lähtien, jona komission vastaanottokelpoiseksi hyväksymä ehdotus jätettiin komissiolle. Koska kehittämissuunnitelma on jätetty 1 päivän tammikuuta ja 30 päivän huhtikuuta 2000 välisenä aikana asetuksen (EY) N:o 1260/1999 52 artiklan 4 kohdan mukaisesti, kehittämissuunnitelman menot ovat tukikelpoisia 1 päivästä tammikuuta 2000. Menojen tukikelpoisuuden päättymispäivä on vahvistettava asetuksen (EY) N:o 1260/1999 30 artiklan mukaisesti.

(6) Yhtenäinen ohjelma-asiakirja on laadittu yhteisymmärryksessä jäsenvaltion kanssa kumppanuusperiaatetta noudattaen.

(7) Komissio on vahvistanut, että yhtenäinen ohjelma-asiakirja on täydentävyysperiaatteen mukainen.

(8) Asetuksen (EY) N:o 1260/1999 10 artiklan mukaisesti komission ja jäsenvaltion tulee varmistaa kumppanuusperiaatetta noudattaen rahastojen tukitoimien yhteensovittaminen Euroopan investointipankin sekä muiden olemassa olevien rahoitusvälineiden tukitoimien kanssa.

(9) Koko ohjelmakaudella käytössä oleva yhteisön tuki ja sen vuotuinen jakauma ilmaistaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tuki on jo indeksoitu 2 prosentilla vuotta kohti. Asetuksen 7 artiklan 7 kohdan ja 44 artiklan 2 kohdan mukaisesti yhteisön tukea voidaan tarkistaa inflaation todellisen tason huomioonottamiseksi ja suoritusvarauksen jakamiseksi ohjelmakauden puolivälissä, kuitenkin viimeistään 31 päivänä maaliskuuta 2004.

(10) Yhteisymmärryksessä asianomaisen jäsenvaltion kanssa varaudutaan yhtenäisen ohjelma-asiakirjan toimintalinjojen rahoitusjakauman mukauttamiseen tietyissä rajoissa kuvastamaan tosiasiallisen toteuttamisen aiheuttamia vaatimuksia,

ON TEHNYT TÄMÄN PÄÄTÖKSEN:

1 artikla

Hyväksytään Etelä-Karjalan, Kanta-Hämeen ja Päijät-Hämeen maakuntien ja niillä Itä-Uudenmaan, Kymenlaakson, Uudenmaan ja Varsinais-Suomen maakuntien alueilla, jotka kuuluvat tavoitteen 2 kohdealueisiin, sekä edellä mainittujen maakuntien tavoitteiden 2 ja 5b siirtymäkauden tuen kriteerit täyttävillä alueilla Suomessa 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia toimenpiteitä koskeva yhtenäinen ohjelma-asiakirja.

2 artikla

1. Asetuksen (EY) N:o 1260/1999 19 artiklan mukaisesti yhtenäinen ohjelma-asiakirja sisältää seuraavat kohdat:

a) yhteisön rakennerahastojen ja jäsenmaan yhdessä toteutettavien toimenpiteiden strategia ja toimintalinjat; niiden erityiset määrälliset tavoitteet; ennakkoarviointi odotetuista vaikutuksista ympäristön tila mukaanlukien; sekä toimintalinjojen yhteensopivuus Suomen talous-, sosiaali- ja aluepolitiikan sekä työllisyysstrategian kanssa.

Toimintalinjat ovat seuraavat:

1. Etelä-Suomen vetovoimaisuuden ja yritysten kilpailukyvyn kehittäminen

2. Osaamisen tason ja inhimillisten resurssien kehittäminen

3. Yhdyskuntien toimivuuden ja viihtyisyyden turvaaminen

4. Tekninen tuki;

b) tiivistetty kuvaus toimintalinjojen toteuttamiseksi suunnitelluista toimenpidekokonaisuuksista, mukaan lukien tarvittavat tiedot perustamissopimuksen 87 artiklaan perustuvien valtiontukisäännösten noudattamisen tarkastamiseksi;

c) ohjeellinen rahoitussuunnitelma, jossa täsmennetään toimintalinjoittain kullekin vuodelle kustakin rahastosta kohdennettava rahoitusmäärä sekä tukikelpoiset kansalliset julkiset, tai niihin rinnastettavat, ja arvioidut yksityiset kokonaisrahamäärät. Kullekin vuodelle yhtenäistä ohjelma-asiakirjaa varten suunniteltu rahastojen kokonaistukimäärä noudattaa sovellettavia rahoitusnäkymiä;

d) yhtenäisen ohjelma-asiakirjan täytäntöönpanoa koskevat säännökset, mukaan lukien hallintoviranomaisen nimittäminen, kuvaus yhtenäisen ohjelma-asiakirjan hallintojärjestelyistä ja yleiskattavan tuen käytöstä, kuvaus seuranta- ja arviointijärjestelmistä, mukaan lukien seurantakomitean rooli ja kumppaneiden, mukaan lukien sukupuolten välisiä tasa-arvo- ja ympäristöintressejä edustavien kumppanien osallistuminen edellä mainittuun komiteaan;

e) ennakkoarviointi täydentävyyden vahvistamiseksi ja tiedot rahavirtojen kulusta;

f) tiedot tukitoimien valmisteluun, seurantaan ja arviointiin tarvittavista määrärahoista;

2. Ohjeellisen rahoitussuunnitelman mukaan yhteisön ja jäsenmaan yhteisesti rahoittamien toimintalinjojen kokonaiskustannukset ovat koko ohjelmakaudella 545895000 euroa ja rakennerahastojen rahoitusosuus 218289000 euroa.

Tästä johtuva kansallinen rahoitustarve, joka on julkisen sektorin osalta 327606000 euroa ja yksityisen sektorin osalta 448226000 euroa, voidaan osittain kattaa Euroopan investointipankin myöntämillä yhteisön lainoilla tai muista lainoituslähteistä.

3 artikla

1. Yhtenäisen ohjelma-asiakirjan perusteella myönnettävä rakennerahastojen kokonaistuki on 218289000 euroa.

Rahoituksen myöntämiseen liittyvät menettelytavat sekä rahastojen osuudet yhtenäisen ohjelma-asiakirjan eri toimintalinjojen rahoitukseen täsmennetään tämän päätöksen liitteenä olevassa rahoitussuunnitelmassa.

2.

>TAULUKON PAIKKA>

3. Rahoitussuunnitelman toteuttamisen aikana kokonaiskustannuksia tai yhteisön rahoitusosuutta tietyssä toimintalinjassa voidaan muuttaa yhteisymmärryksessä jäsenvaltion kanssa enintään 25 prosenttia yhteisön kokonaisrahoituksesta yhtenäisessä ohjelma-asiakirjassa ohjelmakauden aikana, tai enintään 30000000 euroa, kumpi tahansa on suurempi, kuitenkaan muuttamatta 1 kohdassa tarkoitettua yhteisön kokonaisrahoitusta.

4 artikla

Tämä päätös ei vaikuta komission kantaan perustamissopimuksen 87 artiklan 1 kohdassa tarkoitetuista valtiontukijärjestelmistä, jotka sisältyvät näihin tukitoimiin ja joita komissio ei vielä ole hyväksynyt. Tukipyynnön, ohjelma-asiakirjan täydennyksen tai maksatushakemuksen jättäminen jäsenvaltion toimesta ei korvaa perustamissopimuksen 88 artiklan 3 kohdan mukaisesti tehtävää notifiointia.

Perustamissopimuksen 88 artiklan mukaisesti, ennen kuin yhteisön tukea voidaan käyttää yhdessä perustamissopimuksen 87 artiklan 1 kohdassa tarkoitettujen valtiontukien kanssa kohteiden rahoittamiseen, joko yksittäisissä tapauksissa tai tukijärjestelmän pohjalta, ko. tuille on saatava komission hyväksyntä, lukuun ottamatta niitä, jotka rajoittuvat de minimis -säännön piiriin tai ovat vapautetut 87 ja 88 artiklan tiettyihin horisontaalisiin tukiluokkiin soveltamisesta 7 päivänä toukokuuta 1998 annetun neuvoston asetuksen (EY) N:o 994/98(2) nojalla komission antamalla vapautusasetuksella. Tällaisen vapautuksen tai hyväksynnän puuttuessa kyseiset tuet ovat lainvastaisia, ja niihin on sovellettava valtiontukimenettelyjä koskevassa asetuksessa mainittuja seuraamuksia, ja niiden osarahoittaminen on käsiteltävä asetuksen (EY) N:o 1260/1999 38 ja 39 artiklan mukaisena väärinkäytöksenä.

Näin ollen komissio ei hyväksy asetuksen 32 artiklassa tarkoitettuja väli- ja loppumaksujen hakemuksia sellaisiin toimenpiteisiin, joita rahoitetaan valtiontukimenettelyjä koskevassa asetuksessa määriteltyjen uusien tai muutettujen valtiontukien avulla joko yksittäisissä tapauksissa tai tukijärjestelmän mukaisesti, kunnes kyseiset tuet on notifioitu ja komissio ne on virallisesti hyväksynyt.

Poikkeuksena edellämainituista kappaleista asetuksen (EY) N:o 1257/1999 51 ja 52 artiklaa sovelletaan EMOTR:n rahoittaman maaseudun kehittämisen yhteydessä.

5 artikla

Menot ovat tukikelpoisia 1 päivästä tammikuuta 2000 lähtien. Menojen tukikelpoisuus päättyy 31 päivänä joulukuuta 2008. Tätä määräaikaa pidennetään 30 päivään huhtikuuta 2009 saakka menojen osalta, jotka aiheutuvat asetuksen (EY) N:o 1260/1999 9 artiklan i kohdassa tarkoitetun tuen välittäjille.

6 artikla

Tämä päätös on osoitettu Suomen tasavallalle.

Tehty Brysselissä 30 päivänä kesäkuuta 2000.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.

(2) EYVL L 142, 14.5.1998, s.1.